**Likumprojekta „Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2012.gada 10.janvāra sēdes protokola Nr.2 45.§ „Informatīvais ziņojums „Par priekšlikumiem efektīva mehānisma nodrošināšanai to amatpersonu iespējamo pārkāpumu noskaidrošanai un saukšanai pie atbildības, kuras veic izmeklēšanas darbības”” 5.punktu Iekšlietu ministrijai bija nepieciešams sagatavot un noteiktā kārtībā iesniegt izskatīšanai Ministru kabinetā tiesību aktu projektus par grozījumiem normatīvajā regulējumā, kas nodrošinātu Valsts policijas Iekšējās drošības biroja atdalīšanu no Valsts policijas, nododot to iekšlietu ministra pārraudzībā.Lai nodrošinātu minētā uzdevuma izpildi, Iekšlietu ministrija izstrādāja koncepcijas projektu par Valsts policijas Iekšējās drošības biroja pārveidošanas par iekšlietu ministra pārraudzībā esošu institūciju risinājumiem (turpmāk – koncepcija), kas tika izskatīts Ministru kabineta 2013.gada 30.jūlija sēdē (protokols Nr.41, 104.§). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar koncepciju Iekšējās drošības biroja pamatfunkciju veicējiem jābūt amatpersonu ar speciālo dienesta pakāpi statusā, lai veicinātu, ka Iekšlietu ministrijas dienestu specifikā praktiski pieredzējuši darbinieki ir ieinteresēti dienesta turpināšanai Iekšējās drošības birojā. Atbilstoši minētajam likumprojektā „Iekšējās drošības biroja likums” tiek paredzēts, ka Iekšējās drošības biroja amatpersonas, kuru amata pienākumos ir veikt operatīvo darbību un noziedzīgu nodarījumu izmeklēšanu pirmstiesas procesā, ir Iekšlietu ministrijas sistēmas iestādes amatpersonas ar speciālo dienesta pakāpi.Tādējādi nepieciešams veikt grozījumus Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (turpmāk – Dienesta gaitas likums), paredzot, ka Iekšējās drošības biroja amatpersonu ar speciālajām dienesta pakāpēm dienesta gaitu nosaka minētais likums.Vienlaicīgi, lai nodrošinātu Iekšējās drošības birojā kvalificēta personāla piesaisti, Dienesta gaitas likuma Pārejas noteikumos tiek iestrādātas normas, kuras paredz noteikt izņēmumus amatpersonu pieņemšanai dienestā Iekšējās drošības birojā. Atbilstoši piedāvātajam Pārejas noteikumu 18.punktam ir paredzēts, ka dienestā Iekšējās drošības birojā varēs pieņemt personu, kura ir vecāka par 40 gadiem, bet kurai nebūs Dienesta gaitas likuma 7.panta otrajā daļā paredzētās 10 gadu izdienas. Šādu personu varēs pieņemt dienestā Iekšējās drošības birojā, ja tai būs vismaz divu gadu iepriekšējā pieredze noziedzīgu nodarījumu izmeklēšanā vai operatīvās darbības pasākumu veikšanā.Lai nodrošinātu atbilstošas speciālās dienesta pakāpes saskaņā ar šiem Dienesta gaitas likuma Pārejas noteikumiem pieņemtajām Iekšējās drošības biroja amatpersonām ar speciālajām dienesta pakāpēm, ir paredzēts, ka piešķirot speciālās dienesta pakāpes pēc būtības tiek ņemta vērā arī amatpersonu iepriekšējā pieredze noziedzīgu nodarījumu izmeklēšanā vai operatīvās darbības pasākumu veikšanā.Minētie nosacījumi būs spēkā līdz 2019.gada 31.decembrim, tas ir līdz brīdim, kad provizoriski ir paredzams, ka Iekšējās drošības birojam būtu jābūt pilnībā nokomplektētam ar kvalificētiem speciālistiem. |
| 3. | Projekta izstrādē iesaistītās institūcijas | Iekšlietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts „Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā” attieksies uz Iekšējās drošības biroja amatpersonām ar speciālajām dienesta pakāpēm. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar likumprojektu „Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā” virzāmi:1. likumprojekts „Iekšējās drošības biroja likums”;
2. likumprojekts „Grozījumi Kriminālprocesa likumā”, nosakot Iekšējās drošības biroja kompetenci;
3. likumprojekts „Grozījums likumā „Par interešu konflikta novēršanu valsts amatpersonu darbībā”, paredzot amatu savienošanas ierobežojumus Iekšējās drošības biroja amatpersonām;
4. likumprojekts „Grozījumi Šengenas informācijas sistēmas darbības likumā”, paredzot Iekšējās drošības biroja pilnvaras savas kompetences ietvaros apstrādāt ziņojumus Šengenas informācijas sistēmā;
5. likumprojekts “Grozījums Ieslodzījuma vietu pārvaldes likumā”, paredzot, ka Iekšējās drošības biroja amatpersonas ar speciālo dienesta pakāpi bez speciālas atļaujas var apmeklēt ieslodzījuma vietas.
 |
| 2. | Atbildīgā institūcija | Iekšlietu ministrija. |
| 3. | Cita informācija | Nav |
|  **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iekšējās drošības birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiks izveidota jauna valsts pārvaldes iestāde – Iekšējās drošības birojs, kas atradīsies iekšlietu ministra pārraudzībā.Atbilstoši koncepcijā minētajam kopumā Iekšējās drošības biroja darbības nodrošināšanai paredzēts nodarbināt 92 amatpersonas ar speciālo dienesta pakāpi un 29 darbiniekus (pavisam kopā – 121 nodarbinātais). |
| 3. | Cita informācija | Nav. |

Iekšlietu ministrs R.Kozlovskis

Valsts sekretāre I.Pētersone – Godmane

13.11.2014. 18:18

765

Dz.Rancāne

67219419, dzintra.rancane@iem.gov.lv